KOMISIJOS SPRENDIMAS
2009 m. birželio 12 d.
kuriuo nukrypstama nuo Sprendimo 2006/133/EB su pakeitimais, padarytais Sprendimu 2009/420/EB, priedo 1 dalies d punkto nuostatų, susijusių su taikymo nedemarkacinių zonų kilmės neatspariai medienai data
(pranešta dokumentu Nr. C(2009) 4515)
(2009/462/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies ketvirtą sakinį,
kadangi:
(1)
2009 m. gugužės 28 d. Komisija priėmė Sprendimą 2009/420/EB, kuriuo iš dalies keičiamas Sprendimas 2006/133/EB, kuriuo reikalaujama, kad valstybės narės laikinai imtųsi papildomų priemonių dėl Bursaphelenchus xylophilus (Steiner et Buhrer) Nickle et al. (pušinio stiebinio nematodo) plitimo Portugalijos rajonuose, išskyrus tuos, kuriuose jis nepasitaikė (2). Tuo sprendimu nustatoma prievolė nuo 2009 m. birželio 16 d. vadovaujantis Komisijos sprendimu 2006/133/EB (3) nedemarkacinių zonų kilmės pakavimo medžiagą iš neatsparios medienos apdoroti vienu iš FAO Fitosanitarijos priemonių tarptautinio standarto Nr. 15 I priede nustatytų patvirtintų būdų ir pažymėti, remiantis minėto standarto II priedu, ir tik po to vežti iš demarkacinių zonų į kitas valstybių narių arba trečiųjų šalių zonas arba iš tos demarkacinės zonos dalies, kurioje pasitaikė pušinis stiebinis nematodas, į buferinei zonai priskirtą demarkacinės zonos dalį.
(2)
Medinė pakavimo medžiaga reikalinga vežant daugumą įvairios rūšies prekių. Tačiau iki šiol pakavimo medžiagos iš neatsparios medienos, apdorotos ir pažymėtos remiantis FAO Fitosanitarijos priemonių tarptautinio standarto Nr. 15 I ir II priedais, gamyba ir naudojimas Bendrijoje nebuvo apibrėžtas. Paaiškėjo, kad ūkinės veiklos vykdytojams, prekiaujantiems prekėmis iš Portugalijos su kitomis valstybėmis narėmis arba trečiosiomis šalimis, gali greitai nepakakti medinės pakavimo medžiagos, atitinkančios FAO Fitosanitarijos priemonių tarptautinį standartą Nr. 15.
(3)
Siekiant išvengti per didelių prekybos trikdymų rizikos būtina numatyti leidžiančią nukrypti nuostatą dėl Sprendime 2006/133/EB su pakeitimais, padarytais Sprendimu 2009/420/EB, išdėstytų reikalavimų, susijusių su prievole nedemarkacinių zonų kilmės pakavimo medžiagą iš neatsparios medienos apdoroti ir pažymėti, remiantis FAO Fitosanitarijos priemonių tarptautinio standarto Nr. 15 I ir II priedais, ir tik po to vežti iš Portugalijos demarkacinių zonų į kitas zonas, taikymo datos.
(4)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/133/EB su pakeitimais, padarytais Sprendimu 2009/420/EB, priedo 1 dalies d punkto nuostatos netaikomos nedemarkacinių zonų kilmės neatspariai medienai.
2 straipsnis
Šis sprendimas taikomas nuo 2009 m. birželio 16 d. iki 2009 m. gruodžio 31 d.
3 straipsnis
Šis sprendimas skirtas valstybėms narėms.
Priimta Briuselyje, 2009 m. birželio 12 d.